এবেলা.ইন— অপূর্ব রায়কে তো নানা রূপে দেখা যায়। কিন্তু সবার প্রশ্ন, ব্যক্তি অপূর্ব ঠিক কেমন?
অপূর্ব— এই প্রশ্নটা আমায় খুব শুনতে হয়। মনে হয়, সব কমেডিয়ানকেই শুনতে হয়। সবার মতো আমিও খুব সাধারণ মানুষ। আমি সবার মতো। আমি যা যা করি, প্রফেশনের জন্য করি।
এবেলা.ইন— কিন্তু কমেডির প্রতি একটা টান তো ছিলই। শুধুই কি প্রফেশন?
অপূর্ব— শুধুই প্রফেশন। অডিশনে ডাক পেয়ে গিয়েছিলাম। কিছু একটা করতে হবে বলে করেছিলাম। মাথায় চিন্তা ছিল, যেমন গাড়ি চালাতে হয়, তেমন চালাব। সেই গাড়ি চালানোটাই হিট করে গেল।
এবেলা.ইন— সবারই তো একটা স্বপ্নের কাজ থাকে।
অপূর্ব— সেটা আমারও আছে। আর এখন কমেডি নিয়েই অনেক কিছু সিরিয়াস ভাবনা রয়েছে। আমি ‘ব্ল্যাক কমেডি’ করতে চাই। বাংলায় ‘ব্ল্যাক কমেডি’ খুব বেশি হয়নি। আমি এমন মানুষদের নিয়ে কাজ করতে চাই, যাঁরা সাধারণভাবে সমাজের পিছনের সারিতে। যেমন আমি ভাবছি, ভবিষ্যতে পাগলদের নিয়ে কাজ করব। যাঁরা খেতে পায় না, চিকিৎসা পায় না তাঁদের মানুষের সামনে তুলে ধরতে চাই। আর সেই কাজটা আমি সম্পূর্ণ স্বাধীনভাবে করতে চাই। নিজের পয়সায়, নিজের স্ক্রিপ্টে, নিজের পরিচালনায়।
এবেলা.ইন— এখন কি সিনেমার কাজ হাতে কিছু নেই?
অপূর্ব— সিনেমার কাজ নেই মানে, আমি পছন্দের চরিত্র পাচ্ছি না। তাই করছি না। অপেক্ষায় রয়েছি। পছন্দের চরিত্র পেলেই করব।
এবেলা.ইন— অপেক্ষার সময়টায়...
অপূর্ব— না, আমি বসে নেই। এখন ইউটিউবের জন্য ছবি বানাচ্ছি। তবে একেবারেই প্রাথমিক পর্যায়ের কাজ চলছে। জার্নি অব ইন্ডিয়ান গডস। পুজোর পরে ঠাকুরের প্রতিমার কী হয়? মানুষ মরে গেলে দাহ করা হয়, অথচ সেই মানুষের ঠাকুর পুজো মিটে গেলে টয়লেটের পাশে, ডাস্টবিনের পাশে পড়ে থাকে। নিজের ক্যামেরাতেই শ্যুটিং শুরু করে দিয়েছি। এই রকম নানা বিষয় নিয়ে ছোট ছোট ছবি বানাব। ২০০৭ থেকেই এই কাজ করার কথা ভেবে চলছি। এখন শুরু করে দিলাম।
এবেলা.ইন— স্বাধীনভাবে কাজ করতে চাওয়ার একটা মানে দাঁড়াচ্ছে যে এতদিন স্বাধীনতা ছিল না। তাই তো?
অপূর্ব— সেটা তো ঠিকই। টিভির জন্য কাজ করলে একটা ফরম্যাটের মধ্যেই কাজ করতে হয়। সেটা মেনে নিতেই হবে। মানুষের যেটা ভাল লাগছে সেটাই করে যেতে হয়। সব সময়ে নিজের পছন্দ নিয়ে বসে থাকলে চলে না। আর আমার যে পরিকল্পনা সেটা, শুধুই কাজ করার জন্য কাজ নয়, একটা লক্ষ্য নিয়ে এগোতে চাই। আমার বাড়ি নরেন্দ্রপুরে। সেটা পঞ্চায়েত এলাকা। সেখানে প্রথম স্ট্রিট লাইট আসে ২০০৬-০৭ সালে। আমি নিজের উদ্যোগে, নিজের খরচে সেই কাজ করেছিলাম। কিন্তু অন্য কারও সঙ্গে কাজ করতে গেলে তো নিজের ইচ্ছেটা খুব বেশি খাটানো যায় না। মনে রাখতে হয়— আমি একজন সেলসম্যান। নিজেকে ঠিকঠাক সেল করতে হবে।
এবেলা.ইন— এই কথাটার মধ্যে কি একটু অভিমান মিশে আছে?
অপূর্ব— অভিমানের কিছু নেই। আমার জীবনটা শুরুই হয়েছে সেলসম্যান হিসেবে। ‘মীরাক্কেলে’র অডিশনে যাওয়ার আগে আমি কলকাতার একটি নামকরা শপিং মলে সেলসম্যান হিসেব কাজ করতাম। একটা কোম্পানির প্রোডাক্ট বিক্রির জন্য ক্রেতাদের বোঝাতাম। তারও আগে আমি ডোর টু ডোর সেলসের কাজ করেছি। আর সেখানেই অভিনয় শিখেছি। প্রোডাক্ট বিক্রি করার জন্য প্রতিটি দরজার সামনে দাঁড়িয়ে আমাকে তো অভিনয়ই করতে হত। এখনও যে কোনও প্রোগ্রামে টিভি হোক বা খোলা মঞ্চ, আমি নিজেকে সেল করি।
এবেলা.ইন— হ্যাঁ, এই মঞ্চে প্রোগ্রামটা ঠিক কেমন হয়?
অপূর্ব— মঞ্চ মানে পাতি বাংলায় মাচা। ওই মাচার অনুষ্ঠানই রোজগারের বড় উৎস। কর্পোরেট প্রোগ্রামও থাকে, তবে মাচাই বেশি। আমি সেখানে গিয়ে বেসিক্যালি পাবলিককে চাটি। বিশেষ কিছু পারফর্ম করি না। দর্শকদের কয়েকজনকে ডেকে নিয়ে তাঁদের চাটলেই দর্শক হাসে। আর দর্শক হাসলেই আমি সফল।
এবেলা.ইন— ‘আমাকে মারবেন না স্যার।’— হচ্ছে অপূর্ব রায়ের পেটেন্ট ডায়লগ। সেটা বলতে হয় তো!
অপূর্ব— না, ওটা ‘মীরাক্কেলে’র জন্য। তবে সেগুলোর মধ্যেও সমাজের বিভিন্ন শ্রেণির মানুষের বেদনার কথা থাকে। এই সূত্রে একটা কথা বলে রাখা দরকার। আমার যে সাফল্য, তার ৯০ শতাংশ কৃতিত্ব আমার মেন্টর কৃষ্ণেন্দু চট্টোপাধ্যায়ের। আমরা বলি, ডক্টর কৃষ্ণেন্দু চট্টোপাধ্যায়। ওঁর স্ক্রিপ্ট, গাইডেন্স না হলে আমার পক্ষে হয়তো কিছুই করা সম্ভব হত না।

কৃষ্ণেন্দু চট্টোপাধ্যায়ের সঙ্গে অপূর্ব রায়।
এবেলা.ইন— মঞ্চের অনুষ্ঠানে আপনার ‘চাটা’র কথা শুনলাম। কিন্তু অভিনেতা প্রসেনজিৎ চট্টোপাধ্যায়ের অনুকরণ করেও তো...
অপূর্ব— না, না, না। ওটা চাটা নয়। বুম্বা দা গোটা বাংলার পছন্দের অভিনেতা। বুম্বা ড্যান্স নিয়ে আমি নানা কাজ করেছি। সেটা বুম্বাদাকে ছোট করার জন্য নয়, সেই আস্পর্ধা আমার নেই। যেটুকু করি সেটা ওঁর প্রশ্রয়, ভালবাসা পেয়েছি বলেই করেছি। উনিই সুযোগটা দিয়েছেন। এটা আমার বড় প্রাপ্তি।
এবেলা.ইন— এখন তাহলে নিজের পছন্দের কাজ নিয়ে থাকাটাই লক্ষ্য?
অপূর্ব— আমার ইচ্ছা আছে ডঃ প্রভোক নামে একটা চরিত্র তৈরি করব। কোনও চ্যানেল যদি পাই ভাল। না হলে, একদিন ঠিক নিজের পয়সাতেই আমি পছন্দের কাজ করব। সেখানে অভিনয়াটাই মুখ্য হবে। ভাষা থাকবে না। সিনেমার ভাষা থাকবে। বিদেশিরাও সেই কাজ দেখে বুঝতে পারবেন। মতামত জানাতে পারবেন।
এবেলা.ইন— মুখে না বললেও, একটা জিনিস স্পষ্ট বোঝা যাচ্ছে যে, কোথাও একটা অভিমান জমা হয়েছে।
অপূর্ব— ঠিক অভিমান নয়, কমেডিয়ানরা আসলে এটুকুই পায়। গত কয়েকটা বছরে আমাকে অনেক ব্যবহার করা হয়েছে। তাই আর কারও কাছে যেতে চাই না। মঞ্চের অনুষ্ঠানে আমি দেখি, সেখানেও কমেডিয়ানরা গুরুত্ব পান না। সিঙ্গার গান গাইতে গাইতে টয়লেট করতে গেলে মেকআপ দিতে হয় কমেডিয়ানদের। কিংবা ধরুন, ব্যাক স্টেজে মিউজিশিয়ানরা সাউন্ড চেক করছেন, তখন পারফর্ম করতে হয়। আমি বলি, কমেডিয়ানরাও মানুষ। ওদের অবহেলা করবে না প্লিজ।
দেখুন অপূর্ব ফোটোগ্যালারি 
জীবন যখন মুচকি হাসে...। এক ‘অপূর্ব’ অ্যালবাম
আরও পড়ুন
‘ধন্যি মেয়ে’ বটে ‘বাহা’! সবার আড়ালে কেন, কোথায় রনিতা?